Daar is geen twyfel dat Jesus die grootste mens is wat ooit in die geskiedenis van die mensdom geleef het nie. Hy het die wêreld vir altyd verander.
Toe Hy gebore is, het Hy selfs die manier waarop tyd aangedui word, verander. Hy het die rivier van die tyd uit sy loop geneem en en die eeue uit hul skarniere gelig. Sy verjaarsdag, Sy menswording het die tyd aangeraak en vir altyd verander. Die hele wêreld meet tyd nou in Voor Christus (vC) en Na Christus (nC). Jesus Christus is die sentrale figuur in die geskiedenis. Daar is meer boeke oor Jesus Christus geskryf as oor enige ander mens in die geskiedenis.
Die wêreld voor Christus is ‘n wêreld sonder hospitale, sonder liefdadigheid, ‘n wêreld sonder die respek vir die heiligheid van die lewe self. Hospitale is die uitvinding van die Christendom; daarom dat die kruis die simbool is wat hospitale verteenwoordig.
Een van die geskiedenis se grootste humanitêre bewegings, die Internasionale Rooi Kruis, is deur Christene begin in reaksie op die Opdrag in die Skrif om na die siekes om te sien. Christene, soos dr. Louis Pasteur, het van die grootste praktiese vooruitgang in die mediese wetenskap bewerkstellig.
Respek vir lewe en vryheid is die vrug van die Christendom. Diegene wat ten gunste is van aborsie, genadedood en pornografie, bepleit eintlik ‘n terugkeer na die pre-Christen-heidendom. Die positiewe invloed van Jesus Christus op die wêreld kan nie oorbeklemtoon word nie.
Die fenomeen van onderwys vir die massas het sy ontstaan in die Christendom. Die strewe na in-diepte kennis van God op ‘n sistematiese en filosofiese manier het tot die ontstaan van universiteite regoor die wêreld gelei. Dit was dus die Christelike geloof wat tot die hele idee van Hoër Onderwys gelei het.
Die meeste van die wêreldtale is vir die eerste keer deur die sendelinge op skrif gestel. Die eerste boek in die meeste tale was die Bybel. Die Christendom was die grootste dryfkrag ter ondersteuning van geletterdheid in die geskiedenis.
Die Christen-sendelingbeweging van die 19de Eeu was die pionier vir talle skole in Afrika, Asië en die Suidsee-eilande en het sodoende onderwys aan tien duisende mense verskaf, selfs in die mees afgeleë oerwoude. Op dié manier het baie stamme wat nooit vantevore ‘n geskrewe taal gehad het nie, die geskenk van geletterdheid ontvang.
Dit lei geen twyfel dat Jesus Christus die grootste onderwyser van alle tye was nie. Toe Hy gepraat het: “Hulle was verbaas oor Sy onderrig, want Hy het onderrig soos iemand met ware outoriteit – heeltemal anders as die skrifkenners.” Markus 1:22. Die lewe, onderrig en voorbeeld van Jesus Christus het ‘n diepgaande invloed op die hele wêreld gehad asook die ontwikkeling van onderwys wêreldwyd. Die groot Opdrag van ons Here Jesus was: “Gaan dan, maak al die nasies my dissipels,…Leer hulle…” Matt 28:19, 20.
Die feit dat ons week uit sewe dae be staan, is ‘n getuienis dat God die aarde in ses dae geskape het en dat Hy die sewende dag gerus het. Die hele idee van Sondag wat ‘n rusdag is, gaan terug na die Christen-tradisie wat die eerste dag van die week as rusdag vier omdat dit die dag is waarop die Here uit die graf en die dood opgestaan het.
Elke keer wat ‘n koerant die datum publiseer, is dit eintlik ‘n getuienis van die sentrale plek wat Christus in alles in-geneem het. Dit is die jaar 2009 nC – ná Sy geboorte. Die woord ‘goodbye’ kom eintlik van die afskeidsgebed: ‘God be with ye.’ En die woord ‘holiday’ is afgelei van die woorde ‘holy day’. Die Bybel, veral die Tien Gebooie, het die raamwerk en wetlike fondasie gelê vir die hele Westerse beskawing.
Die Christendom is die kragtigste agent wat die samelewing oor die afgelope 200 jaar ten goede verander en beïnvloed het.
Geen ander geloof, filosofie, lering, nasie of beweging het die wêreld só positief verander soos wat die Christendom gedoen het nie. Jesus Christus is die grootste mens wat ooit geleef het en die Bybel is die grootste boek wat ooit geskryf is.